UNE kommer med konklusjon i Bayat-saken

Utlendingsnemnda (UNE) skal behandle saken til Leila Bayat på nytt. Bayat ble tvangsutsendt til Iran i fjor, der det ventet en dom på 80 piskeslag.

Oppdatert 20. februar 2018

Artikkelen er over to år gammel

Leila Bayat (36) skulle i møte med UNE tirsdag, men møtet har blitt utsatt til et uvisst tidspunkt, opplyser hennes samboer, Babak Tori, til VG.

Norske myndigheter trodde ikke på at Bayat var dømt til å bli pisket i Iran og tvangsreturnerte henne til landet. Så ble hun utsatt for den grusomme straffen.

Bayat ble dømt for å ha brutt sharialoven i hjemlandet etter å ha drukket alkohol for nesten 10 år siden. Hun søkte asyl i Norge, men fikk avslag fordi Utlendingsnemnda (UNE) og ambassaden i Teheran mente piske-dommen var falsk.

Etter hun ble sendt tilbake, ble straffen utført. Bayat ble pisket med 80 slag. Så kom hun tilbake til Norge.

les også Leila Bayat stevner den norske staten for retten

Bildene fra Bayats skader etter piskeslagene som først ble vist på TV 2 i september i fjor, er sentrale i UNEs behandling av saken, sier advokat Preben Kløvfjell.

– UNE har oversendt materialet til Rettsmedisinsk institutt som har vurdert og kommet til en konklusjon som er i tråd med Bayats forklaring, sier Kløvfjell til kanalen.

UNE vil kommentere saken først når det foreligger et skriftlig vedtak. Rettsmedisinsk institutt vil ikke kommentere rapporten.

les også Leila Bayat: – Jeg kjenner meg trygg i Norge

Piskeslag-straffen ble utført 19. september 2017, og Bayat kom tilbake til Norge 13. oktober.

Kløvfjell sendte en omgjøringsanmodning på avslaget på Bayats asylsøknad, og UNE besluttet å se på saken på nytt.

– De påstår at dokumentene er falske. Det er viktig for meg at de innrømmer at de tok feil, sier Bayat til TV 2.

I en rapport utarbeidet av iranske eksperter i fjor høst, fastslo den norske ambassaden i Teheran at dommen Bayat la ved i asylsøknaden sin i 2009, var ekte. I tillegg konkluderte ambassaden med at alle dokumenter Bayat hadde lagt fram som bevis for at hun ble torturert med 80 piskeslag etter returen, var ekte.

STORE SÅR: Leila Bayat viser her frem sårene på ryggen etter å ha blitt pisket 80 ganger i Iran. Hun har gitt VG tillatelse til å vise bildene. Foto: Privat

Publisert: 19.02.18 kl. 22:06 Oppdatert: 20.02.18 kl. 11:06